A dohánytermékek tiltott kereskedelme elleni küzdelmet célzó második cselekvési terv (2018–2022)

Bevezetés

A dohánytermékek tiltott kereskedelme adóügyi, egészségügyi és biztonsági okokból egyaránt jó ideje okoz komoly problémát mind az EU, mind pedig a tagállamok számára. A jelenséggel szembeni fellépés érdekében az EU öt évvel ezelőtt átfogó stratégiát fogadott el. Ezzel párhuzamosan a Bizottság előterjesztette az első cselekvési tervet, amelyet a tagállamokkal szoros együttműködésben hajtottak végre.

A Bizottság 2017 májusában jelentésben számolt be a stratégia és a cselekvési terv végrehajtásának előrehaladásáról. A jelentésben megállapította, hogy a 2013 óta hozott számos intézkedés ellenére a dohánytermékek tiltott kereskedelme továbbra is ugyanolyan aggasztó kihívás maradt, mint korábban. Az EU-nak és tagállamainak nincs más választásuk, mint hogy töretlenül folytassák a küzdelmet a tiltott dohánytermékek jelentette fenyegetéssel és annak változó szerkezetével szemben. Ebből a szempontból a 2013. évi stratégia továbbra is releváns, mivel erőteljes jogalkotási válaszlépéseket, határozott jogérvényesítést és hatékonyabb nemzeti, európai és nemzetközi szintű együttműködést biztosít. A Bizottság az ismertetett elemzés és az érdekelt felekkel folytatott további párbeszéd alapján úgy döntött, hogy a jelenlegi stratégia értékelését 2018-ban zárja le, és akkor dönt a megfelelő további lépésekről is.

A jelentést a 2017. december 7-én elfogadott tanácsi következtetések is alátámasztották, amelyek meghatározták a tagállamok által e téren megvalósítandó további feladatok elsőbbséget élvező elemeit is. Ezzel párhuzamosan a Bizottság az illetékes szakértői és tanácsi munkacsoportokban folytatta a technikai megbeszéléseket a tagállamokkal. Ezenkívül 2018. március 23-án konzultációra került sor az érdekelt felekkel az Európai Gazdasági és Szociális Bizottsággal közösen szervezett „Fighting illicit tobacco trade – The Stakeholder Perspective” („A tiltott dohánytermékek kereskedelme elleni küzdelem – az érdekeltek szempontjai”) címet viselő nyilvános konferencián. A rendezvényen a részt vevő érdekelt feleknek köszönhetően a kormányok, a társadalom, az üzleti élet és a tudomány által képviselt nézőpontok széles skálája jelen volt.

Az Európai Parlament már több alkalommal – legutóbb az EU pénzügyi érdekeinek védelméről és a csalás elleni küzdelemről szóló 2016. évi éves jelentésről szóló 2018. május 3-i európai parlamenti állásfoglalásban –hangsúlyozta a dohánytermékek tiltott kereskedelmével, különösen pedig az "illegális fehérek" jelenségével kapcsolatban felmerülő súlyos aggályokat. Az említett jelentés nagyrészt megerősíti az Európai Parlament korábbi, 2016. márciusi állásfoglalását, amely különösen egy, az ilyen termékekkel folytatott tiltott kereskedelem elleni küzdelemre irányuló cselekvési terv kidolgozását szorgalmazta.

A konzultációk tanúsága szerint a tiltott dohánytermékek elleni küzdelem továbbra is számos érdekelt fél közös problémája, és a Bizottság 2017. évi jelentésében azonosított kérdések összességében relevánsak.

A dohánytermékek tiltott kereskedelme elleni küzdelmet célzó második cselekvési terv (2018–2022)

A Bizottság – figyelembe véve a különböző észrevételeket, valamint a dohánytermékek tiltott kereskedelme által okozott probléma tartós jellegét – új cselekvési terv előterjesztése mellett döntött. E terv a 2013. évi stratégia elemzésére épül, és biztosítja a folytonosságot azáltal, hogy világszinten a dohányzás visszaszorításáról szóló keretegyezményhez csatolt jegyzőkönyvre, uniós szinten pedig a dohánytermékekre vonatkozó új uniós nyomonkövetési rendszer sikeres végrehajtására összpontosít. E két elem hosszú távon továbbra is az EU ezen a területen folytatott szakpolitikai fellépésének fő alkotórésze marad. Elődjéhez hasonlóan a jelenlegi cselekvési terv szakpolitikai és operatív bűnüldözési intézkedéseket egyaránt előirányoz, mivel csak együtt vezethetnek a dohánytermékek tiltott kereskedelmének fenntartható visszaszorulásához.